Sárközi-I. főcsatorna vízgyűjtő területe

Vízgyűjtő Érdekegyeztető Fórum (VÉF)

**3. VÉF ülés**

Időpont: 2022. szeptember 27. (kedd) 10:00-13:00

Helyszín: 6351 Bátya, Rákóczi út 2. (Faluház)

Résztvevők: mellékelt jelenléti ív szerint

Ülést vezette: Jakab Gábor (HÉTFA Kutatóintézet)

Jegyzőkönyvet vezette: Varró András (HÉTFA Kutatóintézet)

Mellékletek: prezentációk, jelenléti ív, projektadatlap, Dusnok és Drágszél ortofotó térképe

**Kérjük a VÉF tagjait, hogy 2022. október 24. nap végéig a mellékletben található projektadatlapon küldjék meg projektjavaslataikat.**

**Jegyzőkönyv**

**1. Napirendi pont: Köszöntő – Fekete Csaba, polgármester, Bátya Község Önkormányzata**

Az ülést Fekete Csaba, Bátya Község polgármestere nyitotta meg és ismertette a résztvevőkkel a napirendi pontokat, valamint a projekt előrehaladását az előző ülés óta eltelt időszakból. Drágszél és Dusnok köszségek önkormányzatától érkeztek be projektjavaslatok, amelyeket elkezdtek megvizsgálni a szakértők. Az előző ülés óta eltelt 3 hónapban Kalocsa, Foktő és Bátya területén végrehajtandó beavatkozásokkal kapcsolatban megérkeztek az élőhelyrehabilitációs tervek.

A tervezett beavatkozások tekintetében szakértő fogja majd megállapítani, hogy mely fákat lehet kivágni – ez elsősorban Kalocsa tekintetében fontos, hiszen ott a beavatkozásokra közvetlenül a lakókörnyezet mellett fog sor kerülni, illetve a bátyai beavatkozási helyszín mozaikos kialakítása esetén, ahol több idős fa is van. A foktői helyszínnel kapcsolatos változásokat a következő VÉF ülésen fogják ismertetni.

**2. Napirendi pont: Angliai tanulmányút tapasztalatainak bemutatás – Siposs Viktória, klímaadaptációs referens, Bátya Község Önkormányzata**

A projekt keretén belül lehetőség van európai jó gyakorlatok megismerésére – legutóbb Stroud vízgyűjtő területén, Angliában. Stroud villámárvizekkel sújtott hegyvidéki terület, nagyon hasonló a püspökszilágyi projekthelyszínhez. A beavatkozások célja:

* a lefolyás lelassítása növényzettel és más akadályokkal,
* a talajba való beszivárogtatás és a növényzet általi párologtatás útján az összegyülekező mennyiség csökkentése, és végül

a víz átmeneti visszatartása / területen tartása az árvízcsúcs ellaposítása érdekében.

Több, mint 750 db apró beavatkozást hajtottak végre az elmúlt évek során. 2014-2017 között 126 millió Ft volt a projekt költségvetése, amelynek csupán a felét költötték műtárgyak kivitelezésére, másik felét HR költségre – rengeteg beszélgetésre került sor annak érdekében, hogy a helyi emberek megértsék és követni tudják a természetes árvízkezelés lényegét, és a saját parcelláikat felajánlják beavatkozások megvalósítására. Az eddigi eredmények szerint ezzel akár 1 méterrel is csökkenteni tudták az árvízszintet a kulcsfontosságú helyeken, és ezáltal megelőzhető a házak elöntése. A beavatkozások néha csak 80-100, máskor néhány száz vagy ezer angol fontba kerültek. A WWF Magyarország Youtube[[1]](#footnote-1) csatornáján megtalálható két magyar felirattal ellátott videó, amelyen megtekinthetők a beavatkozások.

**3. Napirendi pont: KASZÓ-LIFE projekt tapasztalatainak bemutatása – Lakatos Boglárka, Országos Vízügyi Főigazgatóság**

Az itt bemutatott LIFE projektet a Kaszó Zrt. által működtetett magánerdészetben hajtották végre. A projekt költségvetése 1,33 millió € volt. A projekt 2013 és 2018 között került megvalósításra. Az erdő jellemzően éger és kőris volt, de a terület elkezdett kiszáradni és megjelentek az invazív fajok és a pajorfertőzöttség. A projekt célja, hogy helyreállítsák a természetes élőhelyeket és megakadályozzák a talajvízszint további csökkenését, ami – várakozásaik szerint – az erdeik egészségi állapotának javulását is eredményezni fogja.

**4. Napirendi pont: Vízmegtartásra alkalmas területek azonosításának elmélete és gyakorlata – Farkas Mátyás, klímaszakértő, WWF Magyarország**

Farkas Mátyás, a WWF Magyarország azzal a céllal tartotta meg előadását, hogy ösztönözze a VÉF tagjait arra, hogy önálló projektjavaslatokkal álljanak elő a projektbe bevont településeken.

Az előadás célja, hogy elméleti alapot adjon arra, hogy hogyan kell egy lehetséges projekthelyszínt kiválasztani. Alapvetően 3 szempontot kell vizsgálni a lehetséges projekthelyszínek kiválasztásakor:

* földrajzilag alkalmas-e?
* műszakilag alkalmas-e?
* tulajdonviszonyok lehetővé teszik-e a beavatkozást?

A lehetséges beavatkozások azonosításához ingyenesen elérhető térképeket lehet használni:

* <https://maps.arcanum.com/hu/map/secondsurvey-hungary/> oldalon elérhető a második katonai felmérés során készített térkép, amely alkalmas arra is, hogy a régen vízzel borított területeket is azonosítsa

Az Európai Űrügynökség honlapján is vannak elérhető térképek, amelyek 5-6 naponta készített 10 méteres felbontású képek Magyarország területéről. <https://www.esa.int/>A tulajdonjogi helyzetek tisztázatlansága, átláthatatlansága gyakran szab gátat egy-egy lehetséges projektnek, így rendkívül fontos, hogy a projektkiválasztás folyamatában meg kell ismerni a tervezett beavatkozás helyszínén a tulajdonviszonyokat. Továbbá záportározók, víztározó tavak tervezése esetén nagyon fontos, hogy azok ne legyenek a talajvízszint alá mélyítve, mert így pont ellentétes hatást érünk el vízmegtartás helyett, a talajvízszint további süllyedését a talajvíz elpárologtatása által.

**5. Napirendi pont: Dusnoki és drágszéli projekthelyszínek bemutatása – Mindszenti István, polgármester, Dusnok Község Önkormányzata és Siposs Viktória, Bátya Község Önkormányzata**

Mindszenti István polgármester úr ismertette a lehetséges dusnoki projekthelyszíneket. A legnagyobb problémát az okozza a településen, hogy a település lakosságának növekedésével a mélyen fekvő területeken is építkeztek az 1960-as 70-es évektől kezdve, így a belvíz régebben jelentős problémákat okozott. A klímaváltozás hatásai miatt azonban már nem a belvíz, hanem inkább a vízhiány okoz problémát. Ennek következtében önkormányzati területen alakítottak ki záportározókat, amelyeket kiadtak kezelésbe halastóként.

Dusnok esetén beavatkozásra alkalmas helyszínek lehetnek a Vörösmarty utca csatornára lejtő telkeinek végében, ahol nagy esők után megáll a víz (pl. a csatorna menti önálló, építmény nélküli telek 1222 hrsz), valamint külterületen a 05/10-11-12-es területek (az 51-es út melletti fás-ligetes, mélyfekvésű terület a Vajas-fok mellett). Az előbbi beavatkozás esetében a telkeken megálló csapadék a ház nélküli hrsz. mélyítésével oda bevezethető, ott tárolható, onnan talajon keresztül elszikkadó vízmegtartó és vízkár mérséklő megoldás lehetne. A külterületi esetben pedig elsődlegesen a vízvisszatartás, vízpótlás érhető el, valamint további vizes élőhelyek kialakításának van esélye.

Drágszélen két jelenlegi csatorna közti egykori kanyargós meder tudna vizet befogadni és a köztes, többségében mezőgazdasági területeken a talajon keresztüli vízpótlást megvalósítani, ezzel a gazdálkodás esélyeit javítani. Maga a holtmeder jelenleg is nedvességkedvelő növényzettel borított. A talajvíz-pótlás kis medermódosítással már megoldható lenne, a meglévő élővilág fennmaradna, és vizesélőhelyként is emelné a terület értékét, ökológiai folyosó szerepe felértékelődhetne. A vízpótlás a Malom-csatorna (Sárközi-III. főcsatorna) vizéből lenne lehetséges, a magassági szintek ellenőrzését el kell végezni.

**6. Napirendi pont – Kérdések-válaszok**

Az előadásokkal kapcsolatban nem érkeztek kérdések. A 6. napirendi pont további szakaszában a VÉF tagjai véletlen mintavétellel két csoportra oszlottak annak érdekében, hogy további lehetséges projekthelyszínekről gondolkozzanak térképek segítségével. A két csoportos beszélgetés moderálását a HÉTFA Kutatóintézet munkatársai látták el.

A legérdekesebb meglátások, észrevételek az alábbiak voltak:

* Bár ugyan a projekt keretén belül nem megvalósítható, azonban fontólra kell venni a Duna további szabályozását – akár vízlépcső kialakításával is – amelyre vélhetően szükség lesz a paksi atomerőmű bővítése miatt.
* A VÉF tagjai úgy látják, hogy a települési csatornák is alkalmasak lehetnek vízmegtartásra és szikkasztásra, amely beavatkozások így a települések mikroklímáját is tudják javítani. Az ilyen kis léptékű beavatkozásokra alkalmasak lehetnek a települési belvízelvezető árkok is.
* A VÉF tagjai szerint meg lehet vizsgálni, hogy a projektbe bevont településeken esetleg van-e mód a szennyvíztisztító telepek környékén a tisztított szürkevíz hasznosítására.
* A vízgyűjtő területe öntözővízzel bőségesen ellátott, a nyári aszályos időszakban beérkezett, rendkívüli öntözési igények benyújtóit érdemes lenne megszólítani, mert az egyik legfontosabb potenciális célcsoportját jelenthetik a vízmegtartó megoldásoknak.
* Lehetséges beavatkozási helyszínként felmerült egy Foktő belterületén található helyszín, valamint az 51-es főút mellett, a reptér felé vezető út mellett lévő nádas. Foktőn, a Duna-híd lábánál létezik egy eliszaposodott terület, amely beavatkozásra alkalmas lehet, valamint szóba került, hogy Dusnokon, a zsilip fölötti vizes területet érdemes lenne járhatóvá tenni, a sok tulajdonos miatt azonban ez feltehetően nem lenne egyszerű.
* Fontos tanulsága volt a kiscsoportos beszélgetéseknek, hogy a vízgyűjtőn gazdálkodókat (közülük is elsősorban a nagygazdálkodókat) fontos lenne bevonni. Egyrészt ők rendelkeznek a legtöbb tudással a vízhelyzettel kapcsolatban, másrészt amennyiben ők meggyőzhetőek arról, hogy a vízmegtartás legfőbb haszna az öntözővíz kiváltása lehet, úgy lehetőség nyílik a legnagyobb pozitív hatással járó beavatkozások beazonosítására.

1. Az együttműködés alapelveiről és módszereiről készült kisfilm magyar felirattal megtekinthető a WWF Magyarország Youtube-csatornáján: <https://www.youtube.com/watch?v=bUBv8LJ6Wog>

   A Természetes árvízkezelés a Stroud-völgyekben című kisfilmben a beavatkozások kivitelezésének módja ismerhető meg, szintén magyar felirattal: https://www.youtube.com/watch?v=HaQdWEnZOWw [↑](#footnote-ref-1)